尉氏五題 蓬池
作者：黄裳
朝代：宋

paragraphs: 曠野飲綠水，往往如具區。
尉氏得此景，賜民非自娛。
想成獨樂戒，故能與民俱。
阮籍方外豪，徘徊顧梁都。
亦恐感嘉惠，豈特懷壯圖。
逸興果何類，茫茫誰與拘。
度量貯天漢，豈不容葭蘆。
興廢未始定，陵谷俄已殊。
昔爲鳧鷖鄉，今爲狐鼠廬。
厚澤瘞膏壤，能復滋耕夫。
得利已足喜，懷古安用吁。